केपेंः उटंगाराच्या पावसाक लागून केपें शारांतल्यान व्हावपी कुशावती न्हंयेच्या उदकाची पातळी वाडल्या. पावसाचो नेट असोच उरलो जाल्यार 7 जुलयाक पाड्डेंचो पूल उदका पोंदा वचपाची शक्यताय आसा.
 नेत्रावळी वाठारांत उगम जाल्ली आनी केपें शारांतल्यान व्हावपी कुसावती न्हंय उपाय भरल्या. न्हंयेच्या उदकाची पातळी खूब वाडल्या. पावसाचो नेट असोच उरलो जाल्यार न्हंयेचे उदक वयर सरून आशिकुशीच्या वाठारांनी पातळपाची शक्यताय आसा.
 दर वर्सा असोच नेटाचो पावस पडले उपरांत तीन चार- खेपे पाड्डेंचो पूल उदका पोंदा वताच. तेचवरी मडगांव रस्त्याचेर लेगीत उदक तुंबता. ताका लागून येरादारीक खूब आडखळ जाता. ते उपरांत चांदर मार्गान येरादारी घुंवडायतात. अंदूं पाड्डे बाजार ते गुड्डी मेरेनच्या रस्त्याचें रुंदीकरण करतना रस्त्या वटेनची उंची वाडयिल्ल्यान रस्त्याचेर उदक सांचपाची शक्यताय उणी आसा. पूण पावसाचो नेट कायम उरलो जाल्यार मात रस्त्याचेर उदक येवपा पसून कोणूच आडावपाक शकचो ना. मजगतीं, उटंगराच्या पावसाक लागून साबार वाठारांनी पडझडी जावन वीज सरयो तुटल्यो. हाका लागून दडकांनी पडपी पावसांत लेगीत वीज कर्मचाऱ्यांनी दुरुस्तीकामां हातांत घेतलीं. बरी गजाल म्हणल्यार आतां मेरेन पावसांत कसलेंच व्हड लुकसाण जावंक ना. शेतकार भाव लेगीत खोशी आशिल्ल्याचें चित्र ह्या म्हालांत दिसता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 